**Perle şi iluzii**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Am rupt şiragul timpului în care

Eram captivi pe stânca nepăsării,

Umplând căuşul palmelor cu soare

Ne-am căutat sub streașina-nserării

Să ne ascundem undeva-n abisul

Oceanelor de linişte eternă,

În scoica-n care perla-şi culcă visul

Pe-o aripă de înger ca pe-o pernă.

Să fie oare numai o-ntâmplare

Că azi parcurgem drumurile-acestea,

Ne va conduce marea-n sanctuare

Acolo unde-a început povestea?

- Am transformat secundele-n mătănii

Și mi-am brodat cu stele poezia,

Alunecând prin vise ca pe sănii

Am descifrat un pas din geografia

Curburilor ce-ți conturează trupul

Dezvăluind în scoica fanteziei

Mii de plăceri pulsând ca roiu-n stupul

În care doarme perla bucuriei.

Frământ aluatul cald al pasiunii

Să construiesc în nopți fierbinți altare

Din meteori supuși coliziunii,

Când intră prin vitralii cai de mare.

Liliana Trif Ioan Grigoraș